
A nem vagyoni kártérítés megszűnése Magyarországon

A Polgári Törvénykönyvről szóló 2013.évi V. törvény által életre hívott jogintézmény, a sérelemdíj, mint a személyiségi jogok megsértésének vagyoni elégtétellel történő közvetett kompenzációja és egyben magánjogi büntetése váltja fel hazánkban a nem vagyoni kártérítést.
Jelentős a változás rendszertanilag és a jogalap tekintetében is, hiszen az új intézmény a személyiségvédelmi fejezetben került elhelyezése, valamint a sérelemdíjra való jogosultsághoz a jogsértés tényén kívüli további hátrány bizonyítása nem szükségeltetik. Ezzel ellentétben, a nem vagyoni kártérítés a kártérítési felelősség szabályai között helyezkedett el és ennélfogva alkalmazására is ezen szabályok rendelkezései voltak irányadóak.
Kutatásom során a nem vagyoni kártérítés tényleges megszűnését vizsgáltam, ugyanis álláspontom szerint a sérelemdíj beiktatása a törvénybe nem jelenti a régi jogintézmény végeleges elhalálozását.
A két személyiségvédelmi eszköz szabályainak részletes tanulmányozása során arra a következtetésre jutottam, hogy a nem vagyoni kártérítést átkonvertálták, a jogalapot átnevezték, és sérelemdíjként iktatták be a törvény szövegébe.
Az új Ptk. meghagyta a bíróságok széles mérlegelési jogkörét a sérelemdíj iránti igények elbírálása tekintetében, ugyanis a törvény szövegébe nem iktatott be konkrét és egységes iránymutatásokat a jogintézménnyel kapcsolatosan felmerülő legfontosabb kérdésekre vonatkozóan. Sőt véleményem szerint a sérelemdíjra vonatkozó rendelkezések között fellelhetőek még olyanok is, melyek a nem vagyoni kártérítésre reflektálnak.
A fentiekből kifolyólag a bíróságok szükségképpen és változatlanul a hátrányközpontú szemléletet fogják ítélkezésükben érvényre juttatni, mely azt jelenti, hogy a gyakorlatban a jogintézmény továbbra is nem vagyoni kártérítésként fog működni és továbbélni. Ahhoz azonban, hogy a sérelemdíj hatékonyan tudjon működni és célját, azaz a személyiségi jogok védelmét széleskörűen tudja biztosítani, indokoltnak látom egy olyan szempontrendszer vagy mérce kialakítását is, mely megteremti a tételes jog és a jogalkalmazás közötti összhangot és melyre dolgozatomban lehetséges megoldásokat is kínálok.



